አባይን የገደቡ ክንዶች ከበረከቱ የሚቋደሱበት ጊዜ ሩቅ አይሆንም
አብርሃም ሎቂሶ ይባላል። ተወልዶ ያደገው በደቡብ ክልል ሀዲያ ዞን ነው። አብርሃም ከመከላከያ ሠራዊት በክብር ከተሰናበተ በኋላ ከ2005 ዓ.ም ጀምሮ በህዳሴው ግድብ በጥበቃ ሠራተኝነት ተቀጥሮ ይሰራል። የህዳሴው ግድብ ባለትዳርና የሁለት ልጆች አባት እንዲሆን መልካም አጋጣሚ የፈጠረለት ባለውለታው እንደሆነ ይናገራል። አብርሃም የሚከፈለውን 3 ሺህ ብር ደመወዝ በማብቃቃት አራተኛ መንጃ ፈቃድ አውጥቶ እራሱን ለመቀየር ጥረት በማድረግ ላይ ነው። 
እጆቹ በአባይ ግድብ ላይ አሻራ ማሳረፋቸው ከፈጠረበት ኩራትና ደስታ በተጨማሪ በሚከፈለው ደመወዝ እራሱንና ቤተሰቡን ማኖሩ ያስደስተዋል። አባይን እየገነቡ ኢኮኖሚያዊ ተጠቃሚነትን ማጣጣም ከጀመሩ ዜጎች መካከል አንዱ መሆኑም ልዩ ደስታ ፈጥሮበታል። እስከ ዛሬ ድረስ ኢትዮጵያ አባይን ገድባ ማግኘት የሚገባትን ጥቅም ሳታገኝ መቅረቷ ያስቆጨዋል። አባይ ተጠናቆ የታለመለትን ሥራ ሲጀምር የእርሱም ሆነ የዜጎች ህይወት እንደሚለወጥ ተስፋ ያደርጋል። 
ይህንን ተስፋ ለማጨለም የሚሯሯጡ አካላት ሰሞነኛ እንቅስቃሴ ደግሞ ያበሳጨዋል። እንደውም በክብር ወደ የተሰናበተበት ውትድርና ዳግም በመቀላቀል የህዳሴው ግድብና የሀገሩን ሉዓላዊነት የሚዳፈር ማንኛውንም አካል ቢፋለም ይመርጣል። የህዳሴውን ግድብ ዳር ለማድረስ እርሱ የሥራ ተሳትፎ እንዳደረገ ሁሉ ሌሎችም በሚችሉት ሁሉ አገራዊና ትውልዳዊ አደራቸውን እንዲወጡ ይመክራል። 
ወጣት ረድኤት ይስማው ተወልዳ ያደገችው በአማራ ክልል ምእራብ ጎጃም ዞን ነው። በህዳሴው ግድብ አካባቢ የመጠጥ ውሃ ትሸጣለች። ረድኤት በግድቡ አካባቢ ተገኝታ ለሠራተኞች እንዲህ ዓይነት አገልግሎት በመስጠቷ ደስተኛ ነች። ምክንያቷ ደግሞ በግድቡ ላይ የራሷን አስተዋጽኦ እያበረከተች መስሎ ስለሚሰማት ነው። ከአካባቢዋ ርቃ በመውጣት እጇን ያፍታታችበት ቦታ በመሆኑም ልዩ ክብር አላት። ከሁሉ በላይ ግን የኢትዮጵያ ህዝቦች በስስት በሚመለከቱት በዚህ ቦታ በአካል ተገኝታ የድርሻዋን በማበርከቷ ኩራት እንደሚሰማት ትናገራለች። 
የሚከፈላት ደመወዝ ትንሽ እንደሆነና የአካባቢው ሙቀትም አስቸጋሪ እንደሆነባት የምታስረዳው ረድኤት ፣ በህዳሴው ግድብ ላይ ያላት ተስፋ ሁሉንም ፈታኝ ሁኔታዎች እንድትረሳቸው አድርጓታል። ወደፊት የህዳሴው ግድብ ተጠናቆ ሥራ ሲጀምር የእርሷን ብቻ ሳይሆን የዜጎችን ህይወት እንደሚለወጥ ተስፋ አድርጋለች። ህዳሴው ግድብ ተጠናቆ ሥራ አስኪጀምር ድረስ ሁሉም ኢትዮጵያዊ የሚጠበቅበትን በማድረግ እንዲተጋ ትመክራለች። 
ወጣት ስዩም ሽጉጤ በህዳሴው ግድብ ተቀጥሮ የሚሰራ የቤኒሻንጉል ክልል ተወላጅ ነው ። ባለትዳርና የሁለት ልጆች አባት ነው። በህዳሴው ግድብ የሁለት ዓመት ቆይታ እንዳለው ይናገራል። በሙያው የግድቡ ዙሪያ በጎርፍ እንዳይበላ በኮንክሪት የማጠናከር ሥራ ያከናውናል። በወር ከ3 ሺህ እስከ 3 ሺህ አምስት መቶ ብር ክፍያ ያገኛል። ከሚሰራው ሥራና ከተሸከመው ኃላፊነት አንጻር የሚከፈለው ገንዘብ ዝቅተኛ እንደሆነ ይገልጻል። ግን ደግሞ እራሱን አንድ በሀገራዊ ግዳጅ ላይ እንዳለ ወታደር አድርጎ ስለሚመለከት አይከፋውም። እንደውም በህዳሴው ግድብ ላይ ተሳትፎ የራሱን አሻራ ማሳረፉ ትልቅ ደስታ ይሠጠዋል። 
ጓደኞቹ የቀሰሙትን እውቀት ይዘው ሌላ ቦታ በመሄድ የተሻለ ደመወዝ እንደሚከፈላቸው የሚናገረው ሽጉጤ፣ የህዳሴውን ግድብ መገንባት ለእርሱ ግን ከግል ጥቅም በላይ ነው። እርሱ ተጎድቶ መጪው ትውልድ የተሻለ ህይወት እንዲኖርም ይመኛል። አባይን የሚገነባ ትውልድ የድካሙን ዋጋ የሚጠይቅ ሳይሆን የመጪዋን ኢትዮጵያ ብሩህ ተስፋ የሚጠብቅ መሆን እንዳለበት ይናገራል ። ሽጉጤ እንደሚያስረዳው የሚሰራበት ቦታ ለመጪ ህይወቱ እምብዛም አስተዋጽኦ ያበረክትልኛል ብሎ ባያምንም ግድቡ መጠናቀቅ ድረስ ባለበት ሥራ ቢቀጥልም ታሪካዊ ኃላፊነቱን እየተወጣ በመሆኑ ቅር አይሰኝም። በህዳሴው ግድብ አካባቢ መስራት ብዙ ፈታኝ ነገሮች ቢኖሩትም ነገ የሚወጣውን ጸሐይ አሻግሮ በመመልክት ችግሮችን ማለፍ ይቻላል ይላል። 
ዘለቀ ካሳሁን ደቡብ ክልል ዳውሮ ዞን ተወላጅ ነው። ከ2005 ጀምሮ በህዳሴው ግድብ ተቀጥሮ ይሰራል። በሙያው ረዳት የፊፋ ኦፕሬተር ሲሆን ሥራው የግድቡን ክንክሪት መጠቅጠቅ ነው ፤ በወር እስከ 5 ሺ ብር ይከፈለዋል። ትልቁ ጥቅም ብር ማግኘት ሳይሆን በታላቁ ህዳሴ ግድብ ላይ በመሳተፍ ስምና ክብር ማግኘት እንደሆነ ያስረዳል። ዘለቀ ህንጻዎች በሚገነቡባቸው ከተሞች ቢሰራ ባለው ሙያ እስከ አስር ሺ ብር ሊከፈለው እንደሚችል ቢያውቅም አባይን የመገደብ ያህል እርካታ አይሰጠውም ። 
የህዳሴው ግድብ ለዘለቀ የማሽን ኦፕሬተርነትን ሙያ አትርፎለታል፤ የታሪክ አሻራውን እንዲያስቀምጥም ዕድል ሰጥቶታል፤ በህብረት የመስራትን፤ ለአንድ አላማ የመቆምን እሴት አጠናክሮለታል። ግድቡ እስኪጠናቀቅ ባለበት ሙያ ይቀጥላል። ግድቡ ሲጠናቀቅም ከፍሬው ይቋደሳል። ዘለቀ በዚህ ጽናቱ እንደሚቀጥል ያስረዳል። አዲስ ዘመን ሰኔ 1/2012 ኢያሱ መሰለ